
PËR STANDARDET E ZHVILLIMIT TË KURRIKULAVE TË ARSIMIT DHE FORMIMIT PROFESIONAL

Në mbështetje të nenit 100 të Kushtetutës dhe të nenit 28 të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë” me propozimin e Ministrit të Arsimit dhe të Shkencës dhe Ministrit të Punës dhe të Çështjeve Sociale, Këshilli i  Ministrave 

V E N D O S i:

1. Strukturat e kurrikulave të kualifikimeve profesionale (profileve dhe e specialiteteve) për nivele të ndryshme, që ofrohen në shkollat teknike e profesionale, publike, si dhe në qendrat publike të formimit profesional, të jenë si më poshtë vijon: 
A. Kurrikula  në nivel qendror, si standard kombëtar i kualifikimit profesional përkatës, përmban:
a)  emërtimin e kualifikimit profesional;
b) qëllimet e përgjithshme të kualifikimit profesional;
c) përshkrimin e përgjithshëm të veçorive të kualifikimit profesional (strukturën e kualifikimit, kohëzgjatjen, vendin që zë në strukturën e kualifikimeve profesionale kombëtare, mundësitë e punësimit dhe të kualifikimit të mëtejshëm);
ç) kriteret e përgjithshme të pranimit për kualifikimin përkatës; 
d) listën e njohurive, shprehive e qëndrimeve, që do të përvetësohen nga nxënësi ose kursanti gjatë periudhës së kualifikimit; 
dh) përmbajtja e përgjthshme (lëndët, temat, modulet mësimore) dhe synimet përkatëse; 
e) shpërndarja kohore për elemente të përmbajtjes; 
ë) kriteret e përgjithshme të vlerësimit të nxënësit ose kursantit, si dhe të provimeve përfundimtare dhe të pjekurisë;
f) llojin e dëshmisë (dëftesë, diplomë, certifikatë) me të cilën pajiset nxënësi ose kursanti pas përfundimit të kualifikimit përkatës;
g) udhëzimet e përgjithshme dhe kushtet e nevojshme për zhvillimin normal të kualifikimit profesional përkatës.
B. Kurrikula në nivel shkolle ose qendre, e cila bazohet në kurrikulën e nivelit qendror përkatës, përmban:
a) programet e hollësishme të lëndëve teorike dhe praktike ose moduleve të kualifikimit profesional përkatës, si dhe radhën e zhvillimit të tyre;
b) objektivat e veçanta (rezultatet e pritshme) në procesin mësimor;
c) shpërndarja kohore për elementet e hollësishme të përmbajtjeve;
ç) mënyrat e mësimdhënies dhe format e vlerësimit të nxënësit ose kursantit;
d) kushtet e nevojshme për zhvillimin normal të procesit mësimor.
2. Ministria e Arsimit dhe e Shkencës porosit, financon dhe miraton kurrikulat e nivelit qendror për kualifikimet profesionale të ofruara nga shkollat teknike e profesionale, publike, në përputhje me strukturën e paraqitur në pikën 1 shkronja  “A”. 
3. Shkollat publike, teknike dhe profesionale, hartojnë kurrikulën në nivel shkolle, në përputhje me strukturën e paraqitur në pikën 1 shkronja “B”. Verifikimi dhe miratimi i kurrikulës bëhet nga një bord këshillimor, me specialistë të zgjedhur nga drejtoria arsimore dhe drejtoria e shkollës.
4.Ministria e Punës dhe Çështjeve Sociale porosit, financon dhe miraton kurrikulat e nivelit qendror të kualifikimeve profesionale, që ofrojnë qendrat publike të formimit profesional, në përputhje me strukturën e paraqitur në pikën 1 shkronja “A”.
5. Qendrat publike të formimit profesional hartojnë kurrikulën në nivel qendre në përputhje me strukturën e paraqitur në pikën 1 shkronja “B”. Verifikimi dhe miratimi i kurrikulës bëhet nga një bord këshillimor, me specialistë të zgjedhur nga drejtoria arsimore dhe drejtoria e qendrës.
6. Ministria e Arsimit dhe e Shkencës dhe Ministria e Punës dhe Çështjeve Sociale mund të bëjnë rishikimin e kurrikulave përkatëse, të nivelit qendror për t’iu pëgjigjur ndryshimeve të profesioneve. 
7. Ngarkohet Ministria e Arsimit dhe e Shkencës dhe Ministria e Punës dhe Çështjeve Sociale për zbatimin e këtij vendimi.
Ky vendim hyn në fuqi pas botimit në Fletoren Zyrtare.

